b'\n_START_ARTICLE_\nCatedrala Sf\xc3\xa2nta Treime din Addis Abeba\n_START_SECTION_\nArhitectur\xc4\x83\n_START_PARAGRAPH_\nBiserica reprezint\xc4\x83 o simbioz\xc4\x83 \xc3\xaentre stilurile arhitectonice europene care se reg\xc4\x83sesc \xc3\xaen partea exterioar\xc4\x83 a cl\xc4\x83dirii, precum coloane, portaluri ni\xc8\x99e cu statui ale sfin\xc8\x9bilor \xc8\x99i arhitectura tradi\xc8\x9bional\xc4\x83 etiopian\xc4\x83 \xc3\xaen interior prin altar, vitralii, icoane tradi\xc8\x9bionale.\n_START_SECTION_\nCtitorire\n_START_PARAGRAPH_\nBiserica a fost ctitorit\xc4\x83 de \xc3\xaemp\xc4\x83ratul Menelik al II-lea care a schimbat capitala \xc8\x9b\xc4\x83rii de la Entoto la Addis Abeba. La origini, biserica a fost construit\xc4\x83 din lemn cu sculpturi de mare fine\xc8\x9be \xc8\x99i complexitate realizate de arti\xc8\x99ti veni\xc8\x9bi din India. \xc3\x8en 1928 a fost pus\xc4\x83 piatra de temelie a noii catedrale, piatr\xc4\x83 care a fost pus\xc4\x83 de \xc3\xaemp\xc4\x83r\xc4\x83teasa Zewditou. Lucr\xc4\x83rile la catedral\xc4\x83 au mers \xc3\xaencet \xc8\x99i chiar au fost oprite \xc3\xaentre 1936 \xc3\xa0 1941 \xc3\xaen timpul ocupa\xc8\x9biei italiene. \xc3\x8en 1942 catedrala a fost terminat\xc4\x83 dup\xc4\x83 \xc3\xaentoarcerea \xc3\xaemp\xc4\x83ratului Haile Selassie I al Etiopiei din exil. Cu toate c\xc4\x83 doar membrii \xc3\xaenaltului cler au dreptul de a fi \xc3\xaengropa\xc8\x9bi \xc3\xaen catedral\xc4\x83, \xc3\xaemp\xc4\x83ratul Haile Selassie a construit un mausoleu pentru familia sa \xc3\xaen interiorul criptei.\n_START_SECTION_\nCimitirul\n_START_PARAGRAPH_\n\xc3\x8en spatele catedralei se afl\xc4\x83 un cimitir \xc3\xaen care sunt \xc3\xaenmorm\xc3\xa2nta\xc8\x9bi cei care au primit un titlu onorific din partea bisericii, o permisiune special\xc4\x83 din partea patriarhului. Deocamdat\xc4\x83 \xc3\xaen cimitir odihnesc doar trupurile lui: Abune Telke Haimanot, a alte\xc8\x9bei sale Ras Imiru Haile Selassie (regent din Etiopia \xc3\xaen timpul ocupa\xc8\x9biei italiene), a Sylviei Pankhurst \xc8\x99i a generalul locotenent Merid Mengesha. \xc3\x8en cimitir se afl\xc4\x83 de asemenea un monument \xc3\xaen\xc4\x83l\xc8\x9bat pentru Abune Michael._NEWLINE_La sud de catedral\xc4\x83 se afl\xc4\x83 un monument dedicat celor 60 de oficiali ai guvernului imperial care au fost uci\xc8\x99i \xc3\xaen anul 1974 de c\xc4\x83tre Derg, iar la nord de catedral\xc4\x83 se g\xc4\x83sesc mormintele victimelor masacrului din 1936.\n_START_SECTION_\nBiserica Bale Wold\n_START_PARAGRAPH_\nBiserica Bale Wold face parte din complexul catedralei \xc8\x99i a servit ca biseric\xc4\x83 pentru m\xc3\xa2n\xc4\x83stirea Sf\xc3\xa2nta Treime \xc3\xaenainte de construirea actualei catedrale. Biserica a fost cl\xc4\x83dit\xc4\x83 de \xc3\xaemp\xc4\x83ratul Menelik al II-lea. Bale Wold \xc3\xaenseamn\xc4\x83 S\xc4\x83rb\xc4\x83toarea lui Dumnezeu Fiul dar biserica mai este cunoscut\xc4\x83 \xc8\x99i ca Biserica celor patru F\xc4\x83pturi Cere\xc8\x99ti.\n_START_SECTION_\nInstitu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt\n_START_PARAGRAPH_\nPe l\xc3\xa2ng\xc4\x83 catedrala Sf\xc3\xa2nta Treime func\xc8\x9bioneaz\xc4\x83 o \xc8\x99coal\xc4\x83 primar\xc4\x83 \xc8\x99i una secundar\xc4\x83 \xc8\x99i un colegiu teologic.'